གསོལ་འདེབས་དངོས་གྲུབ་ནོར་བུ་འདྲེན་པའི་ཤིང་རྟ་ཞེས་བྱ་བ་བཞུགས་སོ། ། ན་མོ་གུ་རུ་ཤྲཱི་ཙཀྲ་སཾ་བྷ་ར་ཡ། ཨིནྡྲ་ནི་ལའི་རྡུལ་བརྩེགས་ས་འཛིན་དབང་། ། མཚམས་སྤྲིན་གཞོན་ནུས་འཁྱུད་འདྲའི་ཡིད་འཕྲོག་སྐུ། ། དྲན་པ་ཙམ་གྱིས་བདེ་ཆེན་སྩོལ་མཛད་པ། ། ཧེ་རུ་ཀ་དཔལ་ཡབ་ཡུམ་ལ་ཕྱག་འཚལ། ། འགྱུར་མེད་ལྷན་སྐྱེས་དགའ་བའི་རོལ་པ་ཡིས། ། དཔའ་བོ་མཆོག་ལ་དགྱེས་པ་བསྐྱེད་མཛད་པ། ། མཁའ་འགྲོའི་དབང་ཕྱུག་རྗེ་བཙུན་རྣལ་འབྱོར་མར། ། ཤུགས་དྲག་དང་བའི་ཡིད་ཀྱིས་བསྟོད་པར་བགྱི། ། ཡེ་ཤེས་ལྔ་ཡི་མེ་དཔུང་རབ་འབར་བའི། ། གཞོམ་བྲལ་རྡོ་རྗེའི་གུར་ཁང་ཡངས་པའི་ནང་། ། འཁོར་ཡུག་ཀུན་ཏུ་འཇིགས་ཤིང་སྐྱི་གཡའ་བའི། ། དུར་ཁྲོད་ཆེན་པོ་བརྒྱད་ཀྱིས་བསྐོར་བའི་དབུས། ། སྟོང་མཚན་སྨོན་མེད་དབྱིངས་དང་རོ་མཉམ་པའི། ། བདེ་ཆེན་ཡེ་ཤེས་ཆོས་ཀུན་འབྱུང་བའི་གནས། ། ཡོན་ཏན་གདེང་ཀ་གྱེན་དུ་རྒྱས་པའི་གྲྭར། ། དགའ་བཞིའི་ཐིག་ལེ་འཁྱིལ་བ་གཡོན་དུ་འཁོར། ། དེ་དབུས་འཁོར་བའི་སྐྱོན་བྲལ་ཆུ་སྐྱེས་གདན། ། བྱང་སེམས་རང་བཞིན་མན་ཤེལ་འཁྱིལ་བའི་སྟེང་། ། བལྟ་བས་མི་ངོམ་བཅོམ་ལྡན་འདས་མའི་སྐུ། ། ཡེ་ཤེས་སྣང་བ་ཉི་མའི་གཟི་བརྗིད་ཅན། ། འགྲོ་ལ་རྗེས་སུ་ཆགས་པའི་སྙིང་རྗེ་ཆེ། ། ལྷན་སྐྱེས་བདེ་བ་ཆེན་པོའི་རང་བཞིན་དུ། ། འབར་བའི་ཁ་དོག་བྱི་རུའི་ལྷུན་པོ་ནི། ། ཉི་གཞོན་འབུམ་གྱི་འོད་ཀྱིས་འཁྱུད་པ་བཞིན། ། བདེན་གཉིས་ཟུང་འཇུག་རོ་གཅིག་གྱུར་པའི་ཞལ། ། ཤེར་ཕྱོགས་སྟོང་པའི་དབྱིངས་སུ་གཟིགས་པ་ཡིས། ། སྐལ་བ་མཆོག་ལྡན་ནང་གི་མཁའ་སྤྱོད་དུ། ། འཁྲིད་པའི་ས་མཁན་ཉིད་ཅེས་འདོམས་པ་བཞིན། ། ཐབས་དང་ཤེས་རབ་ཟུང་དུ་འཇུག་པ་ཡིས། ། ཡོད་མེད་རྟག་ཆད་མཐའ་ལས་འདས་པའི་བརྡར། ། པདྨ་རཱ་གའི་ལྕུགས་མ་ལྟ་བུའི་ཞབས། ། བརྐྱང་བསྐུམ་གར་གྱིས་དུས་མཚན་འཇིགས་བྱེད་མནན། ། མཐར་འཛིན་རྣམ་རྟོག་དྲ་བ་གཅོད་པའི་མཚོན། ། ཤེས་རབ་གྲི་གུག་འཆང་བའི་སྙིང་རྗེའི་ཕྱག། ཐུར་དུ་བརྐྱང་བས་ཐབས་ཤེས་ཟུང་འཇུག་གིས། ། འཁོར་བའི་སྐྱོན་ཀུན་རྩད་ནས་གཅོད་པར་མཛད། ། ཞི་བ་བརྙེས་ཀྱང་ཐུགས་རྗེའི་གཞན་དབང་གིས། ། འགྲོ་བའི་དོན་ལ་གཡེལ་བ་མི་མངའ་བས། ། སྙིང་རྗེའི་རོ་ཡིས་གང་བའི་བདེ་སྐྱོང་སྣོད། ། ཤེས་རབ་ཕྱག་གིས་མྱང་འདས་ཕྱོགས་སུ་བཏེགས། ། ཤེས་རབ་སྟོང་པ་ཉིད་དང་བདེ་ཆེན་ཐབས། ། འབྲལ་བ་མེད་པ་མཚོན་ཕྱིར་རང་གི་ཡབ། ། ཧེ་རུ་ཀ་དཔལ་ཁ་ཊྭཱཾ་ཀ་ཡི་གཟུགས། ། གཡོན་གྱི་ཕྲག་པར་བཀལ་བའི་ཚུལ་གྱིས་འཆང་། ། སྐུ་སྟོད་ཁེབས་པའི་གནག་སྣུམ་དབུ་སྐྲའི་ཚོགས། ། བདག་འཛནི་མདུད་པ་གྲལོ་བས་སལི་བུར་བབས། ། བཅུ་དྲུག་དགའ་བ་རྒྱས་པའི་དཔལ་ངམོས་ཕྱརི། ། བརྒྱད་གཉིས་ལང་ཚོ་རྒྱས་པའི་འཇོ་སྒེག་སྟོན། ། འདོད་པའི་ནུ་འབུར་རབ་ཏུ་འཁྲང་ཞིང་རྒྱས། ། གསང་བའི་ཆུ་སྐྱེས་རཀྟའི་རྒྱུན་འཛག་པས། ། ལྷན་སྐྱེས་བདེ་ཆེན་བདུད་རྩིས་སྐལ་བཟང་གི། སྙིང་ལ་མྱོས་པ་སྟེར་བའི་རྣམ་འགྱུར་ངོམས། ། བདེ་གཤེགས་ལྔ་ཡི་རང་བཞིན་དབུ་རྒྱན་འཆང་། ། སྦྱིན་སོགས་ཐབས་ཀྱི་ཕ་རོལ་ཕྱིན་པ་ལྔ། ། རུས་པའི་རྒྱན་ལྔར་ཤར་བས་ཤེར་ཕྱིན་གྱི། ། བདག་ཉིད་སྐུ་ལ་མིག་གི་བདུད་རྩིར་སྤུང་། ། ནང་གི་ཨ་ལི་ཀ་ལི་དག་པ་ཡི། ། བརྒྱ་ཕྱེད་ཐོད་ཕྲེང་དུ་མ་རོ་གཅིག་ཏུ། ། རྟོགས་པའི་ཤེས་རབ་རོ་སྐྲའི་སྲད་བུ་ལ། ། བརྒྱུས་པའི་དོ་ཤལ་རིང་པོ་མགུལ་དུ་འཕྱང་། ། རྣམ་སྣང་ཧེ་རུ་ཀ་ཡིས་དབུ་བརྒྱན་ཅིང་། ། ཆོས་ཀུན་མཉམ་པ་ཉིད་དུ་གཟིགས་པ་ཡི། ། ཡེ་ཤེས་སྣང་བ་བསྐལ་པའི་མེ་དཔུང་དུ། ། འབར་བའི་འོད་ཟེར་འཁྲིགས་པའི་དབུས་ན་བཞུགས། ། དེ་ལྟར་རྒྱལ་ཡུམ་ཤེར་ཕྱིན་དགེ་མ་ཉིད། ། སྲིད་ཞིའི་མིག་འཕྲུལ་ཅིར་ཡང་འཆར་བ་ལས། ། མཛེས་སྡུག་ལྷ་མོའི་སྐུར་བསྟན་རྗེ་བཙུན་མ། ཁྱོད་ཉིད་སྙིང་ནས་དྲན་པས་གསོལ་འདེབས་ན། ། འོད་གསལ་དབྱིངས་ལས་གཟུགས་ཀྱི་སྐུར་བཞེངས་ཏེ། ། འོག་པགས་ཉིལ་ཉིལ་བསྐྱོད་པས་གཡེར་ཁའི་ཚོགས། ། སིལ་སིལ་སྒྲ་འབྱིན་དགྱེས་པའི་གར་སྟབས་ཀྱིས། ། ཚུར་སྤྱོན་ཚུར་སྤྱོན་བདེ་བའི་དགའ་སྟོན་སྩོལ། ། པདྨ་ལྟར་རྒྱས་ཞལ་གྱི་འཛུམ་པ་སྟོན། ། རྗེས་ཆགས་ཟུར་མིག་འོད་ཀྱི་ཞགས་པ་རྐྱོང་། ། བིམ་པ་ལྟར་དམར་ཡིད་འོང་མཆུ་སྒྲོས་ཀྱི། ། སྦྲང་རྩིའི་རོ་བརྒྱ་བདག་ལ་སྩལ་དུ་གསོལ། ། དྲུག་ལྡན་སྙན་པའི་གླུ་དབྱངས་ལྷང་ལྷང་སྒྲོགས། ། བཞི་ལྷག་དྲུག་ཅུའི་འདོད་པའི་སྒྱུ་རྩལ་སྟོན། ། ཕོ་ལ་ཀ་ཀོ་ལ་དང་མཉམ་སྦྱར་བའི། ། སྙོམས་འཇུག་དགའ་བས་བདག་ཡིད་ཚིམ་པར་མཛོད། ། ཨ་ཧཾ་འབར་འཛག་གིས་དྲངས་བཅུ་དྲུག་གི། དགའ་བའི་ལང་ཚོ་མཆོག་ཏུ་བརྟས་པ་ཡིས། ། སྲིད་དང་ཞི་བའི་གདུང་བ་ཀུན་འཕྲོག་པའི། ། ཐབས་མཁས་འཕྲུལ་གྱི་དགའ་སྟོན་བསྐྲུན་པར་མཛོད། ། དེ་ཡི་མཐུ་ལས་སྒྱུ་འོད་ཟུང་འཇུག་གི། ལམ་གྱི་བགྲོད་པ་མྱུར་དུ་མཐར་ཕྱིན་ནས། ། ཚེ་འདི་ཉིད་ལ་ཟུང་འཇུག་རྡོ་རྗེའི་སྐུ། ། མངོན་དུ་བྱེད་པའི་སྐལ་བཟང་བདག་ལ་སྩོལ། ། འཕགས་པའི་ཡུལ་དུ་རྡོ་རྗེ་དྲིལ་བུ་པ། ། ཀུ་སཱ་ལི་དང་ནཱ་རོ་ཏ་པ་སོགས། ། སྐལ་ལྡན་རྣལ་འབྱོར་གྲངས་མེད་རྗེས་བཟུང་ལྟར། ། བདག་ཀྱང་མཁའ་སྤྱོད་དབང་མོས་རྗེས་སུ་ཟུངས། ། ཕམ་མཐིང་པ་དང་པུ་ཧྲང་ལོ་ཙཱ་བ། ། དཔལ་ལྡན་ས་སྐྱའི་གྲུབ་མཆོག་རིམ་བྱོན་དང་། ཁྱད་པར་ཚར་ཆེན་ཡབ་སྲས་རྗེས་བཟུང་ལྟར། ། བདག་ཀྱང་མཁའ་སྤྱོད་དབང་མོས་རྗེས་སུ་ཟུངས། ། གྲུབ་མཆོག་འཇམ་དབྱངས་བདེ་བའི་རྡོ་རྗེ་དང་། ། ཁྱབ་བདག་འཁོར་ལོའི་མགོན་པོ་སྟག་ཕུ་བ། ། ཀུན་མཁྱེན་རོལ་བའི་རྡོ་རྗེས་རྗེས་བཟུང་ལྟར། ། བདག་ཀྱང་མཁའ་སྤྱོད་དབང་མོས་རྗེས་སུ་ཟུངས། ། འདི་ན་ཁྱོད་ལ་གཏན་གྱི་སྐྱབས་སུ་བཟུང་། ། རྩེ་གཅིག་ཡིད་ཀྱིས་ཁྱོད་སྐུར་བསམ་གཏན་བགྱིས། ། གསང་སྔགས་ཟབ་མོའི་བཟླས་བརྗོད་ལ་བརྩོན་པར། ། བྱིན་རླབས་མཚན་མ་ཆ་ཙམ་མི་སྟོན་ཅི། ། རྒྱུད་ཀྱི་རྒྱལ་པོ་འཁོར་ལོ་སྡོམ་པ་ལས། ། ཁྱོད་ཀྱི་ཉེ་བའི་སྙིང་པོ་བཀླག་ཙམ་གྱིས། ། འགྲུབ་ཅེས་གསུངས་ལ་ཡིད་རྟོན་འབད་བྱེད་ན། ། བསླུ་མེད་གསུང་གི་བདེན་པ་བསྟན་དུ་གསོལ། ། ལས་དང་ཉོན་མོངས་འཆིང་བ་དམ་པོས་བཅིང་། ། སྲིད་པའི་སྡུག་བསྔལ་མེ་འབར་འོབས་སུ་ལྷུང་། ། ཤིན་ཏུ་ཉམ་ཐག་འོ་དོད་འབོད་པ་བདག། བརྩེ་ལྡན་ཁྱེད་ཀྱིས་ཡལ་བར་འདོར་ལགས་སམ། ། ཡེ་ཤེས་སྐུ་མཆོག་མཐོང་བའི་སྐལ་མེད་ན། ། ཐ་མལ་ཚུལ་བཟུང་ཀརྨ་མུ་དྲ་དང་། ། མཇལ་ཏེ་ཕོ་ཉའི་ལམ་གྱི་གྲོགས་མཛད་ནས། ། བདེ་ཆེན་དགའ་སྟོན་མཆོག་ལ་འགོད་དུ་གསོལ། ། གལ་ཏེ་ལས་ཉོན་སྒྲིབ་གཡོག་ཆེས་འཐུག་པས། ། ཚེ་འདིར་ཁྱོད་དང་མཇལ་བའི་སྐལ་མེད་ཀྱང་། ། འཇིག་རྟེན་ཕ་རོལ་སྐྱས་ཆེན་འདེགས་པའི་ཚེ། ། ངེས་པར་ཞལ་བཟང་སྟོན་ཅིག་རྗེ་བཙུན་མ། ། འབྱུང་བ་འཁྲུགས་པའི་གནད་གཅོད་སྡུག་བསྔལ་དང་། ། ཆགས་སྡང་འཇིགས་སྐྲག་འཁྲུལ་སྣང་མི་འབྱུང་བར། ། རང་སེམས་ཁྱོད་ཐུགས་དབྱིངས་དང་བསྲེ་བ་ཡི། ། ལམ་མཆོག་འཕོ་བ་འབྱོར་པར་བྱིན་གྱིས་རློབས། ། དེ་ཚེ་དཔའ་བོ་མཁའ་འགྲོའི་ཚོགས་རྣམས་ཀྱིས། ། རྡོ་རྗེའི་གླུ་དང་ཡིད་འོང་མཆོད་པའི་སྤྲིན། ། ངོ་མཚར་ལྟས་བཟང་མང་པོས་མདུན་བསུས་ཏེ། ། མཁའ་སྤྱོད་དག་པའི་ཞིང་དུ་འཁྲིད་དུ་གསོལ། ། དེར་ནི་དཔའ་བོ་རྣལ་འབྱོར་མ་རྣམས་དང་། ། ལྷན་ཅིག་བདེ་ཆེན་གར་གྱིས་དགྱེས་རྒུར་རྩེན། ། དག་དང་མ་དག་ཞིང་ཁམས་རབ་འབྱམས་སུ། ། རྫུ་འཕྲུལ་བཀོད་པ་དཔག་ཡས་སྟོན་པར་ཤོག། རིང་པོར་མི་ཐོག་ཁྱབ་བདག་ཧེ་རུ་ཀའི། ། གོ་འཕང་མཆོག་དེ་བདག་གིས་མངོན་གྱུར་ཏེ། ། རིང་ནས་དྲིན་གྱིས་བསྐྱངས་པའི་མ་རྒན་རྣམས། ། སྲིད་པའི་སྡུག་བསྔལ་ཆེ་ལས་སྒྲོལ་བྱེད་ཤོག། གནས་སྐབས་སུ་ཡང་ལམ་མཆོག་སྒྲུབ་པ་ལ། ། ཕྱི་ནང་བགེགས་ཀྱིས་ནམ་ཡང་མི་བརྫི་ཞིང་། ། ཞིང་སྔགས་ལྷན་སྐྱེས་གྲོགས་དང་འདུས་པ་ལས། ། བདེ་བའི་དགའ་སྟོན་འབར་བའི་བཀྲ་ཤིས་སྩོལ། ། གང་གི་བཀའ་ཉན་མཐུ་སྟོབས་ནུས་པའི་བདག། གུར་ཞལ་དུར་བདག་ལ་སོགས་སྲུང་མས་ཀྱང་། ། དམ་བཅས་བཞིན་དུ་ནམ་ཡང་མི་གཡེལ་བར། ། ཞི་རྒྱས་དབང་དྲག་ལས་ཀུན་སྒྲུབ་པར་མཛདོ། ། བླ་མ་ཧ་ེརུ་ཀ་ཡ་ིབྱནི་རླབས་དང་། ། བཀའ་སྡདོ་ལགེས་ལྡན་ནག་པའོ་ིམཐུ་སྟབོས་དང་། ། རྣལ་འབྱོར་བདག་གི་ལྷག་བསམ་དག་པའི་མཐུས། ། འདོད་པའི་དོན་ཀུན་ལྷུན་གྱིས་འགྲུབ་གྱུར་ཅིག། ཅེས་རྗེ་བཙུན་རྡོ་རྗེ་རྣལ་འབྱོར་མ་ལ་མངོན་རྟོགས་ཀྱི་དག་པ་དང་མཐུན་པར་བསྟོད་ཅིང་འདོད་པའི་དོན་ལ་གསོལ་བ་འདེབས་པའི་རབ་ཏུ་ཕྱེ་བ་དངོས་གྲུབ་མྱུར་དུ་འགུག་པའི་ལྕགས་ཀྱུ་ཞེས་བྱ་བ་འདི་ནི། ལམ་འདི་ལ་མོས་པ་བརྟན་པོ་ཐོབ་པའི་ཀུ་སཱ་ལི་དྷརྨ་བཛྲ་གྱིས་ལྕགས་ཁྱི་རྒུན་ཟླ་ར་བའི་ཚེས་བཅུའི་ཉིན་དགོས་པ་ཁྱད་པར་ཅན་ལ་བསམ་ནས་དགེ་སྦྱོར་གྱི་ཐུན་མཚམས་སུ་སྦྱར་བའི་ཡི་གེ་པ་ནི་བློ་གྲོས་དང་ལྡན་པ་ངག་དབང་བསམ་འཕེལ་གྱིས་བགྱིས་པ་འདིས་ཀྱང་རྗེ་བཙུན་རྡོ་རྗེ་རྣལ་འབྱོར་མས་དུས་ཐམས་ཅད་དུ་རྗེས་སུ་འཛིན་པར་གྱུར་ཅིག། ། ། ༈རྗེ་བཙུན་མཁའ་སྤྱོད་མའི་ཐུགས་རྗེ་བསྐུལ་བའི་གསོལ་འདེབས་དངོས་གྲུབ་ནོར་བུ་འདྲེན་པའི་ཤིང་རྟ་ཞེས་བྱ་བ་བཞུགས་སོ། ། ན་མོ་གུ་རུ་བཛྲ་ཝ་ར་ཧི། ཀུན་ཁྱབ་ཆོས་ཀྱི་དབྱིངས་དང་དབྱེར་མེད་པའི། ། ཟག་མེད་ལྷན་སྐྱེས་བདེ་ཆེན་ཡེ་ཤེས་གང་། ། མཚན་དཔེས་རྣམ་བཀྲ་སྒྱུ་མའི་གར་བསྒྱུར་བ། ། མཁའ་སྤྱོད་དབང་མོ་བདག་ལ་ཡུད་ཙམ་དགོངས། ། བདག་ནི་མི་བཟད་སྲིད་པའི་རྒྱ་མཚོ་ཆེར། ། ལས་ཉོན་རྦ་རླབས་དྲག་པོས་ཉེར་དྲངས་ཏེ། ། སྡུག་བསྔལ་ཆུ་སྲིན་སྟོང་གི་ཁར་ཆུང་ནས། ། ཐར་མེད་ཡུན་རིང་མནར་འདིར་ཐུགས་རྗེས་གཟིགས། ། སྐབས་འགར་བདེ་འགྲོའི་རྟེན་ལ་ཡུད་ཙམ་ཞིག། ངལ་བསོ་ཐོབ་ཀྱང་སླར་ཡང་ངན་སོང་དུ། ། དབང་མེད་ལས་ཀྱིས་འཁྲིད་ཅིང་མཐའ་མེད་དུ། ། འགལ་མེ་ལྟ་བུར་འཁོར་འདིར་དགོངས་པར་རིགས། ། སྔོན་ཆད་བསགས་པ་སྡིག་པའི་ལས་ལས་མེད། ། ཕྱི་མར་འགྲོ་བ་ངན་སོང་གནས་སུ་ངེས། ། བདག་འདྲའི་ཉེས་ཅན་མགོན་མེད་མི་སྐྱོབ་ན། ། ཁྱོད་ཀྱི་ཐུགས་རྗེས་སུ་ལ་ཅི་ཞིག་བགྱིད། ། རྣལ་འབྱོར་མ་རྒྱུད་དབུས་ན་ལྷུན་པོ་ལྟར། ། མངོན་པར་མཐོ་བ་འཁོར་ལོ་སྡོམ་པ་ལས། ། རྡོ་རྗེ་བཙུན་མོའི་སྙིང་པོ་བཀླག་ཙམ་གྱིས། ། འགྲུབ་ཅེས་བདེན་པར་གསུང་བས་ད་སྐྱོངས་ཤིག། སྔོན་ཚེ་དྲིལ་བུ་བ་དང་ཀུ་ས་ལི། ། ནཱ་རོ་ཏ་པ་ལ་སོགས་འཕགས་བོད་ཀྱི། ། སྐལ་ལྡན་རྣལ་འབྱོར་བྱེ་བ་རྗེས་བཟུང་ལྟར། ། བདག་ཀྱང་མཁའ་སྤྱོད་གནས་སུ་མྱུར་དྲངས་གསོལ། ། ཡེ་ཤེས་སྐུ་མཆོག་མཐོང་བའི་སྐལ་དབེན་ཀྱང་། ། ལང་ཀ་ལི་ཡའི་སྒྲུབ་པའི་མན་ངག་གིས། ། ཐ་མལ་ཚུལ་བཟུང་དཔལ་མོ་དང་མཇལ་ཏེ། ། མཁའ་སྤྱོད་བགྲོད་པའི་སྐལ་བཟང་བདག་གྲུབ་མཛོད། ། འོན་ཀྱང་ལས་ཉོན་སྒྲིབ་གཡོག་ཆེས་འཐུག་པས། ། ཚེ་འདིར་ཁྱོད་ཞལ་མཐོང་བའི་སྐལ་མེད་ཀྱང་། ། འཆི་ཁར་ཟབ་ལམ་འཕོ་བའི་མན་ངག་གིས། ། མཁའ་སྤྱོད་ཞིང་དུ་བགྲོད་པར་བྱིན་གྱིས་རློབས། ། གལ་ཏེ་ཐ་མལ་འཆི་བས་ཟིན་གྱུར་ན། ། གཏན་གྱི་སྐྱབས་ཁྱོད་འཁོར་བཅས་དངོས་བྱོན་ཏེ། ། གླུ་གར་རོལ་མོ་འཇའ་འོད་གུར་ཁྱིམ་སོགས། ། ངོ་མཚར་ལྟས་མོས་བསུས་ཏེ་འཁྲིད་པར་མཛོད། ། སྲིད་པ་བར་དོར་དབང་མེད་འཁྱམས་སྲིད་ཀྱང་། ། འཇིགས་སྐྲག་འཁྲུལ་པའི་སྣང་བ་མི་འབྱུང་བར། ། ཁྱོད་ཀྱིས་ཞལ་བསྟན་གསུང་གིས་དབུགས་དབྱུང་སྟེ། ། དགྱེས་པའི་ཕྱག་གིས་མཁའ་སྤྱོད་དྲང་དུ་གསོལ། ། དེར་མ་སོན་པའི་ཚེ་རབས་ཀུན་ཏུ་ཡང་། ། འཁོར་ལོ་བཞི་ལྡན་རྡོ་རྗེའི་ལུས་ཐོབ་ནས། ། ཁྱོད་ཀྱི་ཟབ་ལམ་བདུད་རྩི་མྱང་བ་ལས། ། རང་གཞན་དོན་གཉིས་འགྲུབ་པའི་དཔལ་ཐོབ་མཛོད། ། མདོར་ན་དེང་ནས་བྱང་ཆུབ་སྙིང་པོའི་བར། ། བདག་ལ་ཁྱོད་མིན་སྐྱབས་གཞན་མ་མཆིས་པས། ། སྐྱབས་བྲལ་མགོན་མེད་ཡལ་བར་མ་གཏོང་བར། ། མྱུར་དུ་བརྩེ་བའི་ཞལ་བཟང་བསྟན་དུ་གསོལ། ། དགེ་འདིས་འཇམ་མགོན་བླ་མའི་ཐུགས་ཀྱི་བཅུད། ། གསང་ཆེན་སློབ་བཤད་ཟབ་མོའི་བསྟན་པ་མཆོག། ནམ་ཡང་མི་ནུབ་རིང་དུ་གསལ་གྱུར་ཏེ། ། འགྲོ་ཀུན་ལམ་བཟང་འདི་ཡིས་སྒྲོལ་བར་ཤོག། ཅེས་མཁའ་སྤྱོད་ཞིང་གི་གཙོ་མོ་རྡོ་རྗེ་རྣལ་འབྱོར་མ་ལ་སྨྲེ་སྔགས་ཀྱི་སྒོ་ནས་གསོལ་བ་འདེབས་ཤིང་ཐུགས་རྗེ་བསྐུལ་བའི་ཚིགས་སུ་བཅུད་པ་དངོས་གྲུབ་ནོར་བུ་འདྲེན་པའི་ཤིང་རྟ་ཞེས་བྱ་བ་འདི་ནི་དཔལ་ལྡན་བླ་མ་རྒྱ་མཚོས་ལྷ་རྫས་དྲི་མེད་དང་བཅས་ནན་ཏན་དུ་བསྐུལ་བ་ལ་བརྟེན་ནས་རྗེ་བཙུན་མཁའ་སྤྱོད་དབང་མོ་ལ་སྙིང་ནས་ཡི་དམ་དུ་བྱེད་པའི་རྣལ་འབྱོར་པ་༧བློ་བཟང་ཆོས་ཀྱི་ཉི་མས་ས་ག་ཟླ་བའི་དུས་ཆེན་ཁྱད་པར་ཅན་གྱི་ཉིན་དབེན་གནས་ཕུར་བུ་ལྕོག་ཏུ་སྦྱར་བའོ།